Document ID: 32008D1065

ROZHODNUTIE EURÓPSKEHO PARLAMENTU A RADY č. 1065/2008/ES
z 22. októbra 2008,
ktorým sa zrušuje rozhodnutie Rady 85/368/EHS o porovnateľnosti kvalifikácií v odbornom vzdelávaní medzi členskými štátmi Európskeho spoločenstva
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 150 ods. 4,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
V politikách Spoločenstva zameraných na lepšiu právnu úpravu sa zdôrazňuje význam zjednodušovania vnútroštátnych právnych predpisov a právnych predpisov Spoločenstva ako významného prvku zvyšovania konkurencieschopnosti podnikov a napĺňania cieľov lisabonského programu.
(2)
Vykonávanie rozhodnutia 85/368/EHS (3) nebolo účinné v dosahovaní porovnateľnosti odborných kvalifikácií v prospech pracovníkov, ktorí hľadajú zamestnanie v inom členskom štáte.
(3)
Metódy a prístup, ktoré sa použili na opis a porovnanie kvalifikácií v rozhodnutí 85/368/EHS, sa odlišujú od tých, ktoré sa používajú v súčasnosti v systémoch vzdelávania a odbornej prípravy.
(4)
Rozhodnutie 85/368/EHS sa nahrádza prijatím odporúčania Európskeho parlamentu a Rady z 23. apríla 2008 o vytvorení európskeho kvalifikačného rámca pre celoživotné vzdelávanie (4).
(5)
Rozhodnutie 85/368/EHS by sa preto malo zrušiť,
PRIJALI TOTO ROZHODNUTIE:
Článok 1
Rozhodnutie 85/368/EHS sa zrušuje.
Článok 2
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
Článok 3
Toto rozhodnutie je určené členským štátom.
V Strasburgu 22. októbra 2008

Labels: 12
11
9
15